Messier 52

**Messier 52** alebo **M 52** alebo **NGC 7654** je otvorená hviezdokopa nachádzajúca sa v západnej časti súhvezdia Kasiopeja.

## História pozorovaní
Hviezdokopu objavil francúzsky astronóm Charles Messier 7. septembra 1774 pri pátraní po kométach. William Parsons v nej v nasledujúcom storočí odhadol počet hviezd na 200. V roku 1959 Ake Wallenquist zistil, že k hviezdokope fyzicky patrí 193 hviezd.
Podľa novších meraní je to asi 130 hviezd do 14. magnitúdy. V roku 1998 v nej bola potvrdená prítomnosť premennej hviezdy typu Delta Scuti.

## Charakteristika
M52 sa nachádza vo vzdialenosti približne 4&nbsp;630&nbsp;ly.  Zvykne sa udávať aj údaj 4&nbsp;470 ly. Z tejto vzdialenosti vyplýva priemer objektu 22&nbsp;ly. Odhad jej veku sa pohybuje v širokých medziach od&nbsp;25 po&nbsp;165&nbsp;miliónov rokov. Môže to naznačovať, že objekt vznikol v dvoch na seba naviazaných fázach. Podľa starších zdrojov patrí do nej 193 hviezd vo vzdialenosti 9&nbsp;uhlových minút od centra. Do 14.&nbsp;magnitúdy sa v nej nachádza 130 fyzických členov kopy a 30 ďalších náhodne sa premietajúcich hviezd. Hmotnosti týchto hviezd sa pohybujú v rozmedzí 2-5&nbsp;hmotností Slnka. Do magnitúdy 19,5 obsahuje viac než 6&nbsp;000 fyzických členov a rovnaký počet optických členov. Tieto hviezdy majú hmotnosť približne rovnakú ako má Slnko. M52 je po M11 najbohatšia otvorená hviezdokopa v Messierovom katalógu. Hustota hviezd v centre kopy je približne 1&nbsp;hviezda 15.&nbsp;magnitúdy na jednu štvorcovú uhlovú sekundu, v absolútnych číslach je to 1,5&nbsp;hviezdy na 1&nbsp;kubický svetelný rok. Najjasnejšia hviezda hviezdokopy je žltý obor spektrálneho typu G8 so zdanlivou magnitúdou 8,2. Najjasnejšia hviezda hlavnej postupnosti je hviezda typu B7 s magnitúdou 11,0. Vo hviezdokope sa nachádza 5 premenných hviezd a jedna horúca hviezda typu Of, pre ktorú sú typické spektrálne emisné čiary ionizovaného dusíka a hélia. Medzi nami a hviezdokopou leží množstvo medzihviezdneho plynu a prachu, ktoré v minulosti zapríčinilo nepresnosti v odhade vzdialenosti komplexu a stále zapríčiňuje nejednoznačnosť určenia jeho veku. Táto medzihviezdna absorpcia taktiež zapríčiňuje, že svetlo hviezd hviezdokopy je v niektorých prípadoch až o jednu magnitúdu slabšie.

## Poloha
M52 leží v súhvezdí, ktoré je u nás cirkumpolárne, preto sa hviezdokopa dá pozorovať po celý rok. Jej jasnosť je 6,9 magnitúd a zdanlivý rozmer je 16 uhlových minút.  Nachádza sa na raz predĺženej spojnici hviezd alfa&nbsp;(Schedar) a beta&nbsp;(Caph)&nbsp;Cassiopeiae a pol stupňa južne od 4&nbsp;Cassiopeiae, hviezdy 5.&nbsp;magnitúdy. 5-cm ďalekohľad dokáže rozlíšiť najjasnejšie hviezdy zoskupenia. Do hviezdokopy sa premieta hviezda (TYC&nbsp;4279-1076-1) s magnitúdou 8,3 a s oranžovým odtieňom. Ďalšia podobná hviezda (HD&nbsp;220770) sa nachádza asi 10&nbsp;uhlových minút juhovýchodne a má magnitúdu 7,9. 20&nbsp;uhlových minút smerom na juhovýchod leží chudobná otvorená hviezdokopa Czernik&nbsp;43 Asi 35&nbsp;uhlových minút juhozápadne sa nachádza hmlovina Bublina, tenký pruh plynu (ionizovaného vodíka) s veľkosťou 5 uhlových minút sčasti obklopujúci hviezdu 8,5 magnitúdy. Asi 3° južne od tejto hviezdokopy sa nachádza aj intenzívny rádiový zdroj Cassiopeia A.

## Referencie

## Iné projekty

Kategória:Messierove objekty
Kategória:NGC objekty
Kategória:Otvorené hviezdokopy
Kategória:Súhvezdie Kasiopeja
Kategória:Astronomické objekty objavené v roku 1774